Įvairiaspalviai veltinio kamuoliukai taps aktyvaus fizinio ugdymo priemone

 Mūsų mokykla jau ne pirmus metus dalyvauja respublikiniame projekte „Sveikatą stiprinanti mokykla“. Išskirtinis dėmesys šio projekto veiklose skiriamas fizinio aktyvumo skatinimui, todėl 5a klasės mokiniai kartu su mokytojomis D.Balandiene ir Ž.Laurinavičiene kovo 17d. dalyvavo Jonavos krašto muziejaus edukacinėje pamokoje „Veltinio fenomenas“.

 Edukatorė R.Libienė mokiniams papasakojo apie lietuvių auginamų avių vilną, jos savybes, vilnos apdirbimą, svarbą ir naudą lietuvių gyvenime. Mokiniai turėjo galimybę išbandyti senovinius vilnos kedenimo ir karšimo būdus. Edukatorė papasakojo, kaip senovėje piemenukai pasidarydavo iš ganomų gyvulių vilnos kamuoliukus ir žaisdavo įvairius žaidimus, todėl visi nekantravo, kada galės patys suvelti spalvotą kamuoliuką. Kiekvienas mokinys iš įvairių spalvų avies vilnos pasigamino po veltinio kamuoliuką. Mokytoja Ž.Laurinavičienė pasidalino idėjomis, kaip pagaminti veltinio kamuoliukai bus panaudoti fizinio ugdymo pamokose. Edukacinė pamoka baigėsi, bet įvairiaspalviai veltinukai tikrai negulės stalčiuje ar lentynoje. Mokiniai fizinio ugdymo pamokose išbandys senuosius judrius lietuvių liaudies žaidimus, galės patys sugalvoti įvairių žaidimų, linksmai ir įdomiai pažaisti pertraukų metu.

 Edukacinėje pamokoje pagaminti spalvoti veltinio kamuoliukai taps dar viena aktyvaus fizinio ugdymo priemone.

D.Balandienė,

Lietuvių kalbos mokytoja